Source: http://www.europarl.europa.eu/sides/getDoc.do?type=MOTION&reference=P6-RC-2009-0127&language=HU
Timestamp: 2013-05-19 01:48:25
Document Index: 34644413

Matched Legal Cases: ['bíróság ', 'bíróság ', 'Bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

KÖZÖS ÁLLÁSFOGLALÁSRA IRÁNYULÓ INDÍTVÁNY a nem kormányzati szervezetek kiutasításáról Dárfúrból - RC-B6-0127/2009
RC-B6-0127/2009Előterjesztett szövegek :
–Charles Tannock, José Ribeiro e Castro, Jürgen Schröder, Laima Liucija Andrikienė, Colm Burke, Filip Kaczmarek, Bernd Posselt, Tunne Kelam, Eija-Riitta Korhola és Mario Mauro, a PPE-DE képviselőcsoportja nevében
–Pasqualina Napoletano, Alain Hutchinson és Josep Borrell Fontelles, a PSE képviselőcsoportja nevében
–Thierry Cornillet, Marco Cappato, Marios Matsakis és Frédérique Ries, az ALDE képviselőcsoport nevében
–Eoin Ryan, Adam Bielan, Mieczysław Edmund Janowski, Ewa Tomaszewska, Hanna Foltyn-Kubicka, Konrad Szymański, Dariusz Maciej Grabowski és Inese Vaidere, az UEN képviselőcsoport nevében
–Margrete Auken és Frithjof Schmidt, a Verts/ALE képviselőcsoport nevében
az alábbi képviselőcsoportok indítványai helyett:
a nem kormányzati szervezetek kiutasításáról Dárfúrból
Az Európai Parlament állásfoglalása a nem kormányzati szervezetek kiutasításáról Dárfúrból
– tekintettel az Európai Unió Elnökségének nyilatkozatára a Nemzetközi Büntetőbíróság határozatát követően, melyben 2009. március 6-án elfogatási parancsot adott ki a szudáni elnök, Omar Haszan el-Besír ellen,
– tekintettel Louis Michel biztos március 5-i nyilatkozatára a humanitárius NGO-k Szudánból történt kiutasításáról,
– tekintettel korábbi állásfoglalásaira a szudáni/dárfúri helyzetről, melyekben folyamatos támogatásáról biztosítja a Nemzetközi Büntetőbíróságot, – tekintettel a Nemzetközi Büntetőbíróság római alapokmányára és annak 2002. július 1-jei hatálybalépésére,
– tekintettel az ENSZ BT 2005. március 31-i 1593. számú határozatára, amely beszámol a dárfúri helyzetről a Nemzetközi Büntetőbíróságnak,
A. mivel a Nemzetközi Bíróság Kérelmet Elbíráló Bírói Tanácsa (Pre-Trial Chamber) 2009. március 4-én elfogatási parancsot adott ki Omar Haszan el-Besír szudáni elnök ellen a Szudán konfliktus sújtotta régiójában, Dárfúrban feltételezhetően elkövetett emberiség elleni bűntettek és háborús bűnök miatt,
B. mivel a Nemzetközi Büntetőbíróság határozatára való reakcióként a szudáni kormány 13 vezető NGO Dárfúrból való kiutasításáról döntött,
E. mivel az NGO-kat akkor utasították ki, amikor szolgálataikra rendkívül nagy szükség van, különösen mivel Nyugat-Dárfúrban jelenleg agyhártyagyulladás-járvány dúl; mivel a kiutasítás miatt a szenvedők csak rendkívül korlátozott mértékben vagy egyáltalán nem jutnak orvosi ellátáshoz,
F. mivel az ENSZ „védelmi felelősség” doktrínája kimondja, hogy amennyiben a helyi hatóságok nyilvánvalóan nem biztosítják a lakosság védelmét, úgy másoknak kell a szükséges védelmet biztosítani,
G. mivel a szudáni kormány, mint az ENSZ tagja, a Biztonsági Tanács által az ENSZ-alapokmány VII. fejezete alapján elfogadott 1593. (2005) sz. határozat értelmében köteles együttműködni a Nemzetközi Büntetőbírósággal,
H. mélységesen felháborodva amiatt, hogy a letartóztatási parancs kiadása óta a szudáni kormány folyamatosan megtagadja az együttműködést a Nemzetközi Büntetőbírósággal, és halmozottan szembeszegül a Büntetőbírósággal és a nemzetközi közösséggel,
1. határozottan elítéli a 13 segélyszervezet Kartúmból való kiutasítását, válaszként a Nemzetközi Büntetőbíróság által a szudáni elnök, Omar Haszan el-Besír ellen 2009. március 4-én kiadott elfogatási parancsra; 2. ismételten teljes támogatásáról és tiszteletéről biztosítja a Nemzetközi Büntetőbíróságot, amely kulcsszerepet játszik a nemzetközi igazságszolgáltatás előmozdításában, és véget vet az emberiség elleni és háborús bűncselekmények büntetlenségének és támogatja a nemzetközi humanitárius jog tiszteletben tartását, a szudáni elnök Omar Haszan el-Besír ellen a Dárfúrban feltételezhetően elkövetett emberiség elleni bűntettek és háborús bűnök miatt kiadott elfogatási parancs fényében is;
3. rendkívül aggódik a kiutasításoknak a több százezer ember számára létfontosságú humanitárius segítségnyújtásra gyakorolt azonnali hatása miatt; 4. kéri a szudáni kormányt, hogy azonnal változtassa meg a 13 NGO kiutasítására vonatkozó döntését, és tegye lehetővé számukra, hogy folytassák életbevágó munkájukat a veszélyben levő dárfúri népesség túlélése érdekében; felhívja a Tanácsot és a Bizottságot, hogy tegyenek lépéseket az Afrikai Uniónál, az Arab Ligánál és Kínánál, hogy gyakoroljanak nyomást a szudáni kormányra;
5. felhívja az ENSZ Emberi Jogi Hivatalát és a Nemzetközi Büntetőbíróságot, hogy amennyiben Szudán nem változtatja meg döntését a segélyszervezetek kiutasításáról, bírálják el, hogy e döntés sérti-e az alapvető emberi jogokat, illetve hogy kimeríti-e a háborús bűncselekmény fogalmát;
6. felhívja a Nemzetközi Büntetőbíróság ügyészét, hogy tegye egyértelművé, hogy amennyiben Dárfúrban erőszakot alkalmaznak békefenntartók, humanitárius szervezetek és menekülttáborok ellen, a Nemzetközi Büntetőbíróság nyomozni fog a felelősök után, akik azt kockáztatják, hogy el-Besír mellett őket is háborús bűnösnek fogják tekinteni;
7. felhívja a szudáni kormányt, hogy tegyen pozitív lépéseket annak érdekében, hogy az emberi jogok védelmezőit ne üldözzék, amennyiben pozitívan nyilatkoznak a Nemzetközi Büntetőbíróság határozatáról, és hogy tartózkodjék a jogvédők zaklatásától és megfélemlítésétől;
8. utasítja elnökét, hogy továbbítsa ezt az állásfoglalást a Tanácsnak, a Bizottságnak, az EU szudáni különmegbízottjának, Szudán kormányának, az EU-tagállamok és az ENSZ Biztonsági Tanács tagjai kormányainak, az Afrikai Unió intézményeinek, az Arab Liga intézményeinek és a Nemzetközi Büntetőbíróság ügyészének.
Utolsó frissítés: 2009. március 11.Jogi nyilatkozat